Document ID: 32013D0365

DEĊIŻJONI TAL-KUNSILL 2013/365/PESK
tad-9 ta’ Lulju 2013
li temenda d-Deċiżjoni 2012/329/PESK li testendi l-mandat tar-Rappreżentant Speċjali tal-Unjoni Ewropea għall-Qarn tal-Afrika
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28, l-Artikolu 31(2) u l-Artikolu 33 tiegħu,
Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
Billi:
(1)
Fit-8 ta' Diċembru 2011, il-Kunsill adotta d-Deċiżjoni 2011/819/PESK (1) biex ħatar lis-Sur Alexander RONDOS bħala r-Rappreżentant Speċjali tal-Unjoni Ewropea (RSUE) għall-Qarn tal-Afrika.
(2)
Fil-25 ta' Ġunju 2012, il-Kunsill adotta d-Deċiżjoni 2012/329/PESK (2) biex estenda l-mandat tar-RSUE sat-30 ta' Ġunju 2013.
(3)
Il-mandat tar-RSUE għandu jiġi estiż b'perijodu ieħor ta' erba' xhur.
(4)
Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,
ADOTTA DIN ID-DEĊIŻJONI:
Artikolu 1
Id-Deċiżjoni 2012/329/PESK hija b'dan emendata kif ġej:
(1)
L-Artikolu 1 huwa sostitwit b'dan li ġej:
“Artikolu 1
Rappreżentant Speċjali tal-Unjoni
Il-mandat tas-Sur Alexander RONDOS bħala r-RSUE għall-Qarn tal-Afrika huwa b'dan estiż sal-31 ta' Ottubru 2013. Il-mandat tar-RSUE jista' jiġi terminat qabel dan, jekk il-Kunsill jiddeċiedi hekk, fuq proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).
Għall-finijiet tal-mandat tar-RSUE, il-Qarn tal-Afrika huwa definit bħala li jikkonsisti mir-Repubblika ta' Ġibuti, l-Istat tal-Eritrea, ir-Repubblika Demokratika Federali tal-Etjopja, ir-Repubblika tal-Kenja, ir-Repubblika Federali tas-Somalja, ir-Repubblika tas-Sudan, ir-Repubblika tas-Sudan t'Isfel u r-Repubblika tal-Uganda. Għal kwistjonijiet b'implikazzjonijiet reġjonali usa', inkluża l-piraterija, ir-RSUE għandu jiddjaloga ma' pajjiżi u entitajiet reġjonali lil hinn mill-Qarn tal-Afrika, skont kif ikun meħtieġ.
Fid-dawl tal-ħtieġa ta' approċċ reġjonali lejn l-isfidi interrelatati li bihom huwa ffaċċjat ir-reġjun, ir-RSUE għall-Qarn tal-Afrika għandu jaħdem b'konsultazzjoni mill-qrib mar-RSUE għas-Sudan u s-Sudan t’Isfel li għandu jibqa' jkollu r-responsabbiltà ewlenija għal dawk iż-żewġ pajjiżi.”
(2)
L-Artikolu 5(1) huwa sostitwit b’dan li ġej:
“1. L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta’ Lulju 2012 sal-31 ta' Ottubru 2013 għandu jkun ta' EUR 4 900 000.”
Artikolu 2
Dħul fis-seħħ
Din id-Deċiżjoni għandha tidħol fis-seħħ fil-jum tal-adozzjoni tagħha.
Hija għandha tapplika mill-1 ta’ Lulju 2013.
Magħmul fi Brussell, id-9 ta’ Lulju 2013.

Labels: 18
15
5